WOORDE WAT WEEG: June 2016
Kaapstad. – Prof. Joan Hambidge is deur lede van die Universiteit Stellenbosch (US) se konvokasie tot die universiteitsraad verkies.
Hambidge is verbonde aan die Skool vir Tale aan die Universiteit van Kaapstad.
Luidens 'n verklaring deur die US strek haar termyn van 22 Junie 2016 tot 1 April 2018.
Sy is aangewys in die plek van dr. George du Toit wat voor die einde van sy termyn, 1 April 2018, bedank het.
Lede van die konvokasie het vroeër vanjaar benoemings ingedien vir dié vakature. 'n Verkiesing is gehou nadat meer as een kandidaat benoem is.
Die ander kandidate was prof. Tito Mboweni, voormalige president van die Suid-Afrikaanse Reserwebank, dr. C.J. Oosthuizen,'n kliniese sielkundige en konsultant, C.G. van Schalkwyk, US-alumnus, prokureur en geoktrooieerde rekenmeester, en J.S. Amupanda,'n akademikus verbonde aan die Universiteit van Namibië.
Labels: 2016, Joan Hambidge, Konvokasie, UK, US
Adam, Rosalie & Joan op Franschhoek
Adam Small het gereeld met my gekorrespondeer; elke e-pos afgesluit met "alles van die mooiste". Sowel sy digkuns as dramas kan as bakens beskou word. Die onoortroffe Kanna hy kô hystoe (1965) en sy bundel Kitaar my kruis (1962) met sy wonderlike praatverse is tekste waarheen ek altyd terugkeer. Sy eiesoortige Kaaps het 'n stem gegee aan sý mense in 'n tyd toe witheid en manlike oorheersing alles bepaal het in Afrikaans. D.J. Opperman het hom raakgesien en gekanoniseer.
Sy liefde vir N. P. van Wyk Louw is alombekend. Hy het Louw in Engels vertaal (Oh wide and sad land wat in 1975 verskyn het.)
By 'n Franschhoek-skrywersbyeenkoms, 'n tyd terug, moes ek 'n gesprek met hom voer; altyd met Rosalie langs hom. Hy was die oggend die vieste in oor 'n verkeerde berig dat hy krities was oor die Sestigers. Al wat die gesprek kon red was humor. "Julle hou van Klawerjas, Adam. Ons van strip-poker." Hy het lekker gelag en toe kon die gesprek voortgaan met die oorwegend Engelse gehoor wat kon hoor hoe uitstekend "Kô laat ons sing" steeds is!